## La Vicepresidència Segona ha participat en el congrés internacional ‘Aire 2024’ on s’han tractat els problemes d’accés a la vivenda i possibles solucions a la necessitat residencial

*** El secretari autonòmic d’Habitatge, Sebastián Fernández, ha intervingut en la inauguració i en una taula d’experts que ha tractat sobre la col·laboració publicoprivada en la construcció**

La Vicepresidència Segona i Conselleria de Serveis Socials, Igualtat i Habitatge ha participat en l’octava edició d’‘Aire 2024 International Academic Real State Congress’ que acull València, on s’han tractat els problemes d’accés a la vivenda i possibles solucions a la necessitat residencial.

Una trentena de ponents intervenen en este congrés, l’objectiu del qual és buscar solucions reals per a abordar la necessitat residencial. A més, es debaten altres temes com la pujada de preus dels materials, la pujada de tipus, la col·laboració publicoprivada, el paper de les administracions local, autonòmica i estatal, els nous modes de gestionar projectes, la vivenda social, etc.

Després de participar en la inauguració del congrés, el secretari autonòmic d’Habitatge, Sebastián Fernández, ha intervingut en el panell d’experts ‘La col·laboració publicoprivada davant l’emergència residencial’. Allí ha estat acompanyat per la directora general de Planificació del Ministeri de la Vivenda, Ana Berenguer, i el president de l’Associació d’Empreses Promotores de València, Antonio Olmedo.

El congrés AIRE està organitzat per l’Escola Tècnica Superior d’Enginyeria d’Edificació de la Universitat Politècnica de València i la Càtedra Observatori de la Vivenda.

Fecha: 30/05/2024